Document ID: 32013D0707

DEĊIŻJONI TA' IMPLIMENTAZZJONI TAL-KUMMISSJONI
tal-4 ta' Diċembru 2013
li tikkonferma l-aċċettazzjoni ta' impenn offrut b'rabta mal-proċedimenti ta' anti-dumping u antisussidji li jikkonċernaw l-importazzjonijiet ta' moduli fotovoltajċi bis-silikon kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika Popolari taċ-Ċina għall-perjodu ta' applikazzjoni ta' miżuri definittivi
(2013/707/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea (“it-Trattat”),
Wara li kkunsidrat ir-Regolament tal-Kunsill (KE) Nru 1225/2009 tat-30 ta' Novembru 2009 dwar il-protezzjoni kontra l-importazzjonijiet li huma l-oġġett ta' dumping minn pajjiżi mhux membri tal-Komunità Ewropea (1) (“ir-Regolament bażiku tal-anti-dumping”), u b'mod partikolari l-Artikoli 8 u 9 tiegħu,
Wara li kkunsidrat ir-Regolament tal-Kunsill (KE) Nru 597/2009 tal-11 ta' Ġunju 2009 dwar il-protezzjoni kontra importazzjonijiet sussidjati minn pajjiżi li mhumiex membri tal-Komunità Ewropea (2) (“ir-Regolament bażiku kontra s-sussidju”), u b'mod partikolari l-Artikoli 13 u 15 tiegħu,
Wara li kkonsultat il-Kumitat Konsultattiv,
Billi:
A. PROĊEDURA
1. Miżuri provviżorji
(1)
Permezz tar-Regolament (UE) Nru 513/2013 (3), il-Kummissjoni Ewropea (“il-Kummissjoni”) imponiet dazju anti-dumping provviżorju fuq l-importazzjonijiet fl-Unjoni ta' moduli fotovoltajċi bis-silikon kristallin u l-komponenti ewlenin (jiġifieri ċ-ċelloli u l-wejfers) li joriġinaw jew jintbagħtu mir-Repubblika Popolari taċ-Ċina (“RPĊ”).
(2)
Permezz tad-Deċiżjoni 2013/423/UE (4) il-Kummissjoni aċċettat prezz ta' impenn (“l-impenn”) minn grupp ta' produtturi esportaturi li kkooperaw flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta' Makkinarju u Prodotti Elettroniċi (“CCCME”) fir-rigward ta' dazji provviżorji. Permezz tar-Regolament (UE) Nru 748/2013, (5) il-Kummissjoni emendat ir-Regolament (UE) Nru 513/2013 biex tintroduċi bidliet tekniċi meħtieġa minħabba l-aċċettazzjoni tal-impenn.
(3)
Fit-8 ta' Novembru 2012, il-Kummissjoni nediet proċediment kontra s-sussidju fir-rigward tal-importazzjonijiet tal-moduli fotovoltajċi tas-silikon kristallin u l-komponenti ewlenin (jiġifieri ċ-ċelloli u wejfers) li joriġinaw fir-Repubblika Popolari taċ-Ċina lejn l-Unjoni. (6)
2. Il-proċedura sussegwenti
(4)
Wara l-adozzjoni tal-miżuri anti-dumping provviżorji, il-Kummissjoni kompliet l-investigazzjoni dwar id-dumping, il-ħsara, u l-interess tal-Unjoni, kif ukoll il-proċediment parallel kontra s-sussidju. Il-wejfers ġew esklużi mill-kamp ta' applikazzjoni taż-żewġ investigazzjonijiet, u għalhekk mill-kamp ta' applikazzjoni tal-miżuri definittivi.
(5)
L-investigazzjoni tal-anti-dumping kkonfermat is-sejbiet provviżorji ta' dumping dannuż. Is-sejbiet definittivi tal-investigazzjoni huma stipulati fir-Regolament ta' Implimentazzjoni tal-Kunsill (UE) Nru 1238/2013 (7) li jimponi dazju anti-dumping definittiv fuq l-importazzjonijiet fl-Unjoni ta' moduli fotovoltajċi bis-silikon kristallin u l-komponenti ewlenin (jiġifieri ċ-ċelloli) li joriġinaw minn jew li ġew konsenjati mir-RPĊ.
(6)
Permezz tar-Regolament ta' Implimentazzjoni tal-Kunsill (UE) Nru 1239/2013 (8), il-Kunsill impona wkoll dazju kumpensatorju definittiv fuq moduli fotovoltajċi bis-silikon kristallin u l-komponenti ewlenin (jiġifieri ċ-ċelloli) li joriġinaw minn jew li ġew konsenjati mir-RPĊ.
B. IMPENN KIF EMENDAT
1. Offerta ta' impenn emendata
(7)
Wara l-iżvelar definittiv tas-sejbiet tal-anti-dumping u anti-sussidju, il-produtturi esportaturi flimkien mas-CCCME ssottomettew notifika biex jemendaw l-offerta ta' impenn inizjali tagħhom.
(8)
Il-produtturi esportaturi, flimkien mas-CCCME, fl-iskadenza speċifikata fl-Artikolu 13(2) tar-Regolament bażiku kontra s-sussidji, talbu li t-termini tal-impenn jiġu aċċettati mill-Kummissjoni biex jeliminaw kwalunkwe effett dannuż tal-importazzjonijiet sussidjati wkoll.
(9)
Barra minn hekk, numru ta' produtturi esportaturi addizzjonali, fil-limitu ta' żmien stipulat fl-Artikolu 8(2) tar-Regolament bażiku dwar l-anti-dumping u l-Artikolu 13(2) tar-Regolament bażiku kontra s-sussidji, talbu biex jipparteċipaw fl-impenn.
(10)
Barra minn hekk, is-CCCME u l-produtturi esportaturi talbu li jirrevedu l-impenn biex titqies l-esklużjoni ta' wejfers mill-kamp ta' applikazzjoni tal-investigazzjoni.
2. Il-kummenti tal-partijiet interessati
(11)
L-offerta ta' impenn kif emendata qiegħda għad-dispożizzjoni tal-partijiet interessati. F'dan li ġej il-Kummissjoni tindirizza l-kummenti ewlenin sottomessi mill-partijiet interessati wara li tkun irċeviet l-offerta ta' impenn.
2.1. L-aċċess għal informazzjoni kunfidenzjali
(12)
Bosta partijiet talbu aċċess għal informazzjoni dwar ptar-Regolament bażiku ta' kontrarezzijiet minimi ta' importazzjoni (“MIP”), il-livell annwali jew b'mod ġenerali termini differenti tal-impenn. Waħda mill-partijiet ilmentat li ma kinetx infurmata fil-ħin dwar l-offerta ta' impenn inizjali. Il-Kummissjoni tinnota li l-verżjoni mhux kunfidenzjali inizjali tal-offerta ta' impenn ġiet inkluża fil-fajl li hu miftuħ għall-ispezzjoni mill-partijiet interessati direttament mal-wasla tiegħu kif previst fl-Artikolu 8(4) tar-Regolament bażiku kontra d-dumping.
(13)
Il-MIPs u l-livell annwali huma soġġetti għas-segretezza professjonali skont l-Artikolu 339 tat-Trattat u kunfidenzjali skont l-Artikoli 19 tar-Regolament bażiku kontra d-dumping u l-Artikolu 29 tar-Regolament bażiku ta' kontra s-sussidji. Għalhekk, f'konformità mal-prattika tal-Kummissjoni, huma ma jintwerewx lil partijiet terzi. Fil-każ kurrenti, fuq talba tal-partijiet, il-Kummissjoni talbet lis-CCCME jekk tistax tiġi żvelata ftit iktar informazzjoni relatata mal-MIP u l-livell annwali. Is-CCCME qablet li tiżvela approssimazzjoni tal-MIP (definiti bħala “inqas” valur speċifiku). Il-partijiet interessati jistgħu jikkonsultaw dik l-informazzjoni dwar fajl mhux kunfidenzjali. Il-Kummissjoni tqis li tali informazzjoni, f'dan il-każ speċifiku, iġġib bilanċ xieraq bejn ir-rekwiżiti ta' kunfidenzjalità u d-dritt għad-difiża.
(14)
Il-Kummissjoni għandha wkoll tikkunsidra talbiet dwar termini differenti tal-impenn. Hija waslet għal konklużjoni li, bl-iżvelar tal-informazzjoni mitluba, dan iżid ir-riskju ta' manipolazzjoni fil-prezz u l-logħob fis-suq għall-pannelli solari. Sabiex ma tfixkilx il-funzjonament tas-suq għal pannelli solari, il-Kummissjoni tikkunsidra li l-informazzjoni mitluba ma għandhiex tkun disponibbli lix-xerrejja u l-kompetituri tal-kumpanniji li offrew l-impenn. Dawn il-kunsiderazzjonijiet japplikaw ukoll għal MIP u livell annwali li ma għandux ikun żvelat f'livell akbar ta' dettall.
2.2. Perjodu tranżitorju
(15)
Parti interessata waħda talbet lill-Kummissjoni biex tippermetti perjodu ta' tranżizzjoni (u eżenzjoni mid-dazji ta' kontra d-dumping) meta l-prodotti kienu ordnati qabel id-dħul fis-seħħ tal-impenn iżda ppreżentati għall-approvazzjoni doganali wara dik id-data mingħajr fattura ta' impenn. Sabiex jiġu eżentati mid-dazji ta' kontra d-dumping, l-oġġetti ppreżentati għall-approvazzjoni doganali għandhom jissodisfaw il-kundizzjonijiet stipulati fir-Regolament (UE) Nru 748/2013. Dan l-argument għalhekk kellu jiġi rrifjutat.
3. L-evalwazzjoni tal-offerta tal-impenn kif emendata
(16)
Il-Kummissjoni evalwat l-offerta ta' impenn kif emendata. L-ewwel nett, hija nnutat li r-reviżjoni teknika tal-impenn hija meħtieġa biex tirrifletti s-sejbiet definittivi fl-investigazzjonijiet dwar l-anti-dumping u kontra s-sussidju (jiġifieri l-esklużjoni ta' wejfers mill-kamp ta' applikazzjoni tal-investigazzjoni).
(17)
It-tieni, il-Kummissjoni kkonkludiet li, abbażi tad-dejta tal-perjodu ta' investigazzjoni, il-volum tal-kummerċ ta' kumpaniji addizzjonali mill-esportazzjonijiet Ċiniżi lejn l-UE huwa limitat ħafna u għalhekk ma jbiddilx il-valutazzjoni provviżorja tal-Kummissjoni li l-impenn ineħħi l-effett ta' ħsara tad-dumping, mal-MIP u fi ħdan il-livell annwali kif inizjalment offrut.
(18)
Il-Kummissjoni vvalutat ukoll jekk l-inklużjoni ta' produtturi esportaturi addizzjonali x'aktarx tipperikola l-monitoraġġ effettiv tal-impenn jew iżżid ir-riskju ta' evażjoni. F'dan il-kuntest, il-Kummissjoni nnutat li s-CCCME wriet ir-rwol attiv tagħha fl-implimentazzjoni prattika tal-impenn. Barra minn hekk, l-inklużjoni ta' produtturi esportaturi addizzjonali mhux se tbiddel it-termini tal-impenn. Għalhekk, il-Kummissjoni kkonkludiet li l-inklużjoni tal-produtturi addizzjonali ma tbiddilx ir-riżultati inizjali dwar il-monitoraġġ effettiv tal-impenn u dwar ir-riskju limitat ta' evażjoni.
(19)
It-tielet, l-investigazzjonijiet dwar anti-sussidju u anti-dumping twettqu b'mod parallel f'dan il-każ attwali. Skont ir-regola tal-inqas dazju, rata ta' taxxa kompensatorja definittiva ġiet stabbilita fuq il-livell tal-marġini tas-sussidju u dazju definittiv ta' anti-dumping fuq il-livell ta' eliminazzjoni tal-ħsara. Għalhekk, ir-rata ta' dazju anti-dumping u kumpensatorju se tkun ugwali mal-livell tal-eliminazzjoni tal-ħsara (dazju kumpensatorju flimkien mad-dazju tal-antidumping sa livell ta' eliminazzjoni tal-ħsara). Għalhekk, il-Kummissjoni kkonkludiet li l-impenn għadu jelimina l-effetti kemm ta' ħsara tad-dumping kif ukoll tas-sussidjar, u b'hekk ma hi meħtieġa l-ebda bidla għall-MIP.
(20)
Ir-raba', waħda mill-partijiet ikkontestat il-fatt li l-Kummissjoni kienet ibbażat fuq id-Deċiżjoni 2013/423/UE fuq dejta ta' wara l-IP sabiex tivvaluta jekk l-impenn neħħiex l-effett dannuż tad-dumping, imsejjes fuq l-Artikolu 6(1) tar-Regolament bażiku kontra d-dumping u l-Artikolu 11(1) tar-Regolament bażiku kontra s-sussidji. L-Artikolu 6(1) tar-Regolament bażiku kontra d-dumping jistipula li l-“informazzjoni dwar perjodu sussegwenti għall-perjodu ta' investigazzjoni għandu, normalment [enfasi miżjuda], ma jitqiesx.” Kliem simili jista' jinsab fl-Artikolu 11(1) l-aħħar sentenza tar-Regolament bażiku kontra s-sussidju. Il-premessa 3 tad-Deċiżjoni 2013/423/UE tispjega ċ-ċirkostanzi li wasslu lill-Kummissjoni biex toqgħod fuq dejta ta' wara l-IP f'dan il-każ. Il-parti ma kkontestax l-eżattezza fattwali ta' dawk iċ-ċirkostanzi. Għaldaqstant, l-argument ġie rrifjutat.
(21)
Il-ħames, l-impenn jiżgura stabbilta ta' forniment lejn l-Unjoni b'livell ta' prezz sostenibbli. Għaldaqstant, ma hemmx raġunijiet ta' politika ġenerali sabiex ma jiġix aċċettat l-impenn.
(22)
Parti waħda qieset li l-MIP huwa għoli wisq, parti waħda kienet qieset li huwa ffissat fil-baxx wisq. Kif stabbilit fil-premessa 7 tad-Deċiżjoni 2013/423/UE, sabiex jiġi vvalutat jekk dak il-prezz tal-impenn ineħħix l-effett dannuż tad-dumping, il-Kummissjoni analizzat, inter alia, il-prezzijiet attwali tal-esportazzjoni u l-livell ta' dazju provviżorju. Wara li analizzat l-informazzjoni addizzjonali pprovduta mill-partijiet, l-informazzjoni disponibbli dwar l-evoluzzjoni kurrenti u mistennija fl-ispiża tal-produzzjoni, u l-iżviluppi tal-prezzijiet mill-adozzjoni tad-Deċiżjoni 2013/423/UE, il-Kummissjoni tikkonferma s-sejba fil-premessa 7 tad-Deċiżjoni 2013/423/UE.
(23)
Fin-nuqqas ta' kummenti oħra, is-sejbiet fil-premessi 3 sa 9 tad-Deċiżjoni 2013/423/UE, kif ikkomplementati mis-sejbiet stipulati hawn fuq fil-premessi 16 sa 22 huma kkonfermati.
4. Bidliet fl-ismijiet tal-kumpaniji u bidliet fil-lista ta' kumpaniji relatati fl-UE
(24)
L-inklużjoni ta' kumpaniji ġodda fl-impenn tikkawża bidliet fil-lista ta' kumpaniji relatati fl-UE kif ippreżentata fl-offerta ta' impenn inizjali. Barra minn hekk, produttur esportatur wieħed talab l-inklużjoni ta' kumpanija ġdida relatata tal-UE biex tissostitwixxi kumpanija oħra.
(25)
Fl-aħħar nett, kumpanija waħda bidlet isimha.
C. AĊĊETTAZZJONI TAL-IMPENN KIF EMENDATA
(26)
Fid-dawl ta' dak li ntqal hawn fuq, l-impenn offrut huwa aċċettabbli. Il-partijiet interessati ġew infurmati bil-fatti essenzjali, il-konsiderazzjonijiet u l-obligazzjonijiet li fuqhom kienet ibbażata l-aċċettazzjoni. Il-Kummissjoni ma rċeviet l-ebda kumment.
ADOTTAT DIN ID-DEĊIŻJONI:
Artikolu 1
L-impenn offrut mill-produtturi esportaturi elenkati fl-Anness ta' din id-Deċiżjoni flimkien mal-Kamra tal-Kummerċ taċ-Ċina għall-Importazzjoni u l-Esportazzjoni ta' Makkinarju u Prodotti Elettroniċi (CCCME), b'rabta mal-proċedimenti anti-dumping u anti-sussidju li jikkonċernaw l-importazzjonijiet ta' moduli fotovoltajċi bis-silikon kristallin u l-komponenti ewlenin (jiġifieri ċ-ċelloli) li joriġinaw jew jintbagħtu mir-Repubblika Popolari taċ-Ċina, huwa hawnhekk aċċettat.
Artikolu 2
Din id-Deċiżjoni għandha tidħol fis-seħħ fis-6 ta' Diċembru 2013.
Magħmul fi Brussell, it-4 ta' Diċembru 2013.

Labels: 4
1
14
3
18